Jozef Heger

Doc. PhDr. PhMr. **Jozef Heger**, (* 19. máj 1926, Oravský Podzámok† 30. október 2012, Bratislava) bol slovenský farmaceut a vysokoškolský pedagóg.

## Životopis
Základné a stredoškolské štúdium absolvoval v Dolnom Kubíne. Maturoval v roku 1944 na Gymnáziu Pavla Országha Hviezdoslava v Dolnom Kubíne. V rokoch 19451949 študoval na Lekárskej fakulte Univerzity Komenského v Bratislave odbor farmácia. Po skončení štúdia farmácie nastúpil 1. októbra 1949 na Katedru chémie Lekárskej fakulty UK, ktorú viedol prof. Ľudovít Krasnec. V roku 1952 získal doktorát farmácie (PhDr). Po založení samostatnej Farmaceutickej fakulty Univerzity Komenského v Bratislave v roku 1952 začal pôsobiť na novo vzniknutej Katedre anorganickej a organickej chémie FaF UK ako asistent. Na tejto katedre pôsobil až do roku 1993, keď odišiel do dôchodku. V roku 1965 sa habilitoval na docenta organickej chémie. Na Katedre anorganickej a organickej chémie FaF UK zastával funkciu zástupcu vedúceho katedry. V rokoch 19651967, 19691972 a v rokoch 19731975 bol prodekanom FaF UK.

## Dielo
Jozef Heger bol uznávaným československým odborníkom na nomenklatúru organických zlúčenín. V spolupráci s profesorom Krasnecom vypracoval a neskôr publikoval prvé slovenské názvoslovie organických zlúčenín. V započatom diele pokračoval neskôr samostatne a z tejto oblasti vydal viacero príručiek. Svoj záujem o nomenklatúru v chémii neskôr rozšíril aj o slovenské názvoslovie v biochémii, pri koncipovaní Malej encyklopédie chémie a názvy liečiv a liekov podľa systematiky ATC. Bol predsedom Slovenskej komisie pre názvoslovie organických látok a členom medzinárodnej Komisie pre nomenklatúru organickej chémie Medzinárodnej únie pre čistú a aplikovanú chémiu (IUPAC).Pod vedením profesora Ľudovíta Krasneca sa ako prvý farmaceut začal špecializovať na organickú chémiu. Zaoberal sa prípravou derivátov tetrakis(hydroxymetyl)cyklopentanónu a tetrakis(hydroxymetyl)cyklohexanónu, neskôr študoval azachalkóny a ich deriváty. 

Omnoho významnejšou je jeho pedagogická práca na poli organickej chémie. V tejto disciplíne zaviedol semináre, napísal viacero skrípt z laboratórnych cvičení a prednášok pre študentov farmácie. Bol nadšeným prednášateľom, známym medzi študentami svojou prísnosťou, ale aj spravodlivého examinátora. Bol spoluautorom celoštátnej učebnice *Organická chemie učebnice pro farmaceutické fakulty (Avicenum, Praha, 1990)*, ktorá sa stala základným študijným dielom organickej chémie na farmaceutických odboroch na Slovensku aj v Česku.

Po odchode do dôchodku v roku 1993 sa Jozef Heger naplno začal venovať svojim koníčkom, najmä popularizácii vedy, histórie chémie, alchýmie, homeopatie, a spagyrík. Medzi jeho celoživotné koníčky patril šport. Bol dlhoročným predsedom telovýchovnej jednoty Slávia Farmaceut, predsedom organizačného výboru a aktívnym účastníkom behu Devínskou Kobylou. Miloval a podporoval svoj rodný kraj Oravu, spoluorganizoval stretnutia Oravcov v Bratislave, v rokoch 19851990 bol richtárom Obce Oravcov v Bratislave. Zaujímal sa o históriu a pamiatky Bratislavy. Často sprevádzal zahraničné návštevy po Bratislave, výklad robil v nemčine alebo angličtine.
Posledné roky života strávil v Bratislave, kde 30. októbra 2012 zomrel. Pochovaný je na Historickom cintoríne v Dolnom Kubíne v rodinnom hrobe.

## Knižné publikácie (výber)
* KRASNEC, Ľudovít a Jozef HEGER. *Názvoslovie organických zlúčenín.* Bratislava: Slov. pedag. nakl, 1965. 
* HEGER, Jozef. *Názvoslovie organickej chémie*. Bratislava: SPN, 1986. 
* HEGER, Jozef, Jozef KOLÁŘ a Vladimír ŠPRINGER. *Názvy liečiv a liekov a ich informačný potenciál*. Martin: Osveta, [2005]. ISBN 8080631832.
* HEGER, Jozef. *Ako tvoriť názvy v organickej chémii.* Bratislava: SPN, 1998. ISBN 8008026626. 
* HEGER, Jozef a Ivan HNÁT. *Názvoslovie organických zlúčenín.* Bratislava: Metodicko-pedagogické centrum v Bratislave, 2002. ISBN 808052176X.
* HEGER, Jozef, Ivan HNÁT a Martin PUTALA. *Názvoslovie organických zlúčenín*. Bratislava: Slovenské pedagogické nakladateľstvo, 2004. ISBN 8010003468. 
* HEGER, Jozef, Ivan HNÁT a Martin PUTALA. *Názvoslovie organických zlúčenín. 3. oprav. vyd.* Bratislava: Slovenské pedagogické nakladateľstvo, 2012. ISBN 9788010014316.

## Ocenenia (výber)
Zlatá medaila FaF UK, Čestný člen Slovenskej farmaceutickej spoločnosti, Weberova cena

## Referencie

## Externé odkazy
* clanky Jozefa Hegera v súbornom katalógu Slovenskej národnej knižnice

Kategória:Osobnosti z Oravského Podzámku
Kategória:Slovenskí lekárnici
Kategória:Slovenskí farmaceuti
Kategória:Slovenskí vysokoškolskí pedagógovia
Kategória:Absolventi Lekárskej fakulty Univerzity Komenského v Bratislave